**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՈՍՏԻԿԱՆՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Ոստիկանության մասին» 2001 թվականի ապրիլի 16-ի ՀՕ-177 օրենքի (այսուհետ՝ Օրենք) 37-րդ հոդվածը շարադրել նոր խմբագրությամբ՝

«1․Ոստիկանության խնդիրների և գործառույթների առանձնահատկություններից ելնելով ոստիկանությունում իրականացվում է ոստիկանության ծառայություն՝ ոստիկանության ծառայությունը կանոնակարգող Հայաստանի Հանրապետության օրենսդրության համապատասխան և քաղաքացիական ծառայություն՝ քաղաքացիական ծառայությունը կանոնակարգող Հայաստանի Հանրապետության օրենսդրության համապատասխան։

2. Ոստիկանությունում տեխնիկական սպասարկման և քաղաքացիական աշխատանք նախատեսող գործառույթները ապահովում է Ներքին գործերի նախարարությունը։»

**Հոդված 2.** **Եզրափակիչ մաս և անցումային դրույթներ**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:
2. Քաղաքացիական ծառայության անցումը իրականացվում է ըստ պաշտոնների` վեց ամսվա ընթացքում։ Այն պաշտոնները, որոնք կներառվեն քաղաքացիական ծառայության պաշտոնների անվանացանկում, այդ պաշտոնները զբաղեցնող ոստիկանության ծառայողները կհամարվեն քաղաքացիական ծառայողներ։
3. Սույն հոդվածի 2-րդ մասով քաղաքացիական ծառայող համարվող ոստիկանության ծառայողը քաղաքացիական  ծառայության  պաշտոնում, նշանակվելու օրվանից հետո՝ հինգ տարվա ընթացքում, օգտվում է «Պետական կենսաթոշակների  մասին» օրենքով սահմանված երկարամյա ծառայության զինվորական կենսաթոշակ ստանալու իրավունքից։ Այս դեպքում քաղաքացիական  ծառայության  պաշտոն զբաղեցրած ժամանակահատվածը համարվում է զինվորական  ծառայության  ստաժ: Պետական կենսաթոշակ ստանալու պահից տվյալ քաղաքացիական ծառայողի աշխատավարձի հաշվարկն իրականացվում է քաղաքացիական  ծառայության տվյալ պաշտոնի համար օրենքով սահմանված կարգով։ Նախկինում հաշվարկվող հավելումները և լրավճարներն այլևս չեն հաշվարկվում:
4. Սույն հոդվածի 2-րդ մասով սահմանված կարգով քաղաքացիական ծառայության պաշտոնի նշանակվելու դեպքում պահպանվում և հաշվի են առնվում նախկինում կիրառված կարգապահական տույժերը, խրախուսանքի միջոցները: